এর সমসাময়িক আরো একটা ঘটনা ঘটে । দীনেশের মাসতুতো দিদির বিয়ে ঠিক হয় জুন মাসের শুরুতে । সেই সূত্রে এপ্রিল মাসের শেষে কনের গয়না পছন্দ করার জন্য দীনেশের মাসি ও দিদির সাথে কাকীমা যান গয়নার দোকানে । দীনেশের সেদিন কোন কাজ না থাকায় ও ওদের সাথে যায় । গয়না দেখতে গিয়ে সবার নজর পড়ে একজোড়া সুন্দর সোনার কানের দুলের উপর । দুল জোড়া কাকীমার অবশিষ্ট পারিবারিক সোনার হারটির হুবহু ম্যাচিং । দোকানদার দাম জানায় প্রায় কুড়ি হাজার টাকা । দীনেশের মাসি কাকীমাকে দুল জোড়া কিনতে বলেন । উনি যুক্তি দেখান হারটি মানানসই দুল জোড়া ছাড়া অপূর্ণ । দীনেশের বিয়েতে দুল ছাড়া শুধু হার দেওয়া বড়ই অসম্মানজনক দেখায় । যুক্তিটা কাকীমার মনে গভীর দাগ কাটে । তার ফল আমি কয়েকদিনের মধ্যে জানতে পারি ।